## Odluka o općinskim porezima Općine Brela

### NN 27/2010 (2.3.2010.), Odluka o općinskim porezima Općine Brela

OPĆINA BRELA

663

Na temelju članka 68. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08 i 36/09), članka 30. Zakona o financiranju jedinica lokalne i područne (regionalne) samouprave (»Narodne novine« br. 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06 i 26/07 – Odluka Ustavnog suda RH, 73/08), i članka 34. Statuta Općine Brela (Glasnik – službeno glasilo Općine Brela br. 04/09) Općinsko vijeće Općine Brela na sjednici održanoj 11. veljače 2010. godine donosi

ODLUKU

O OPĆINSKIM POREZIMA OPĆINE BRELA

I. OPĆE ODREDBE

Članak 1.

Ovom Odlukom utvrđuju se općinski porezi, na temelju kojih se ostvaruju prihodi kojima u okviru samoupravnog djelokruga Općina Brela slobodno raspolaže, porezni obveznici, porezna osnovica, stope i visina poreza te način obračuna i plaćanja poreza u skladu sa Zakonom.

II. VRSTE POREZA

Članak 2.

Općinski porezi su:

1. prirez poreza na dohodak

2. porez na potrošnju

3. porez na kuće za odmor

4. porez na tvrtku ili naziv

5. porez na korištenje javnih površina.

1. Prirez poreza na dohodak

Članak 3.

Prirez porezu na dohodak plaća se po stopi od 5%.

Članak 4.

Obveznici prireza porezu na dohodak su svi obveznici poreza na dohodak s prebivalištem ili uobičajenim boravištem na području Općine Brela, sukladno odredbama Zakona o porezu na dohodak i Pravilnika o porezu na dohodak.

2. Porez na potrošnju

Članak 5.

Porez na potrošnju plaća se po stopi od 3% od osnovice na koju se plaća porez na potrošnju u rokovima propisanima za plaćanje poreza na dodatnu vrijednost.

Članak 6.

Obveznik poreza na potrošnju jest pravna i fizička osoba koja pruža ugostiteljske usluge na području Općine Brela.

Članak 7.

Nadzor nad evidentiranjem, obračunavanjem i plaćanjem poreza na potrošnju obavlja Republika Hrvatska – Ministarstvo financija, Porezna uprava – područni ured Split, Ispostava Makarska.

3. Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Brela.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Članak 9.

Porez na kuće za odmor plaća se prema četvornom metru korisne površine kuće za odmor, i to:

– za područje naselja Brela 15,00 kuna

- za područje naselja Brela Gornja 10,00 kuna

Članak 10.

Porez na kuće za odmor ne plaća se na kuće za odmor koje se ne mogu koristiti:

– zbog ratnih razaranja i prirodnih nepogoda (poplava, požar, potres) te starosti i trošnosti;

– koje predstavljaju zaštićeni spomenik kulture;

– na kuće za odmor starije od 100 godina.

Članak 11.

Obveznici poreza na kuće za odmor dužni su Općini Brela dostaviti podatke o kućama za odmor, najkasnije do 31. ožujka godine za koju se razrezuje porez.

U postupku dokazivanja statusa kuće za odmor, osim osobne iskaznice, uzimat će se u obzir i sljedeća dokumentacija: putovnica, potvrda o zasnovanom radnom odnosu, izjava o izabranom liječniku, mjesto i vrijeme nastanka troška električne energije, vode, telefona, prijema poštanske pošiljke, mjesto podnošenja porezne prijave, izjave svjedoka, očevid i svi drugi raspoloživi podaci.

Članak 12.

Porez na kuće za odmor plaća se u roku od 15 dana od dana dostave Rješenja o utvrđivanju tog poreza, u korist Proračuna Općine Brela, žiro-račun broj 2390001-1807700005.

4. Porez na tvrtku ili naziv

Članak 13.

Obveznici poreza na tvrtku ili naziv su pravne ili fizičke osobe koje su obveznici poreza na dobit ili poreza na dohodak i registrirane su za obavljanje djelatnosti,a čije je sjedište odnosno prebivalište na području Općine Brela.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta) obveznici su poreza na tvrtku ili naziv za svaku poslovnu jedinicu.

Obveznici poreza na tvrtku ili naziv koji ne obavljaju djelatnost ne plaćju porez na tvrtku ili naziv.

Članak 14.

Porez na tvrtku ili naziv plaća se u godišnjem iznosu i to:

a) pravne osobe s područja trgovine, ugostiteljstva, turizma, poljoprivrede, šumarstva, graditeljstva, prometa

– do pet zaposlenih 500,00 kuna

– od 5-20 zaposlenih 800,00 kuna

– od 20-50 zaposlenih 1000,00 kuna

– od 50 i više zaposlenih 2000,00 kuna

b) fizičke osobe koje samostalno obavljaju djelatnosti:

– turistička i ugostiteljska djelatnost 500,00 kuna

– proizvodne i uslužne djelatnosti 400,00 kuna

– ostale djelatnosti 300,00 kuna.

Porez na tvrtku ili naziv plaća se u roku od 15 dana od dana dostave Rješenja o utvrđivanju tog poreza, u korist Proračuna Općine Brela, žiro-račun broj 2390001-1807700005.

5. Porez na korištenje javnih površina

Članak 15.

Porez na korištenje javnih površina plaćaju pravne i fizičke osobe kojima je nadležno tijelo Općine Brela odobrilo korištenje javnih površina sukladno Planu upravljanja javnim površinama na području općine Brela.

Članak 16.

Javnom površinom se smatraju sve površine koje su u stvarnosti vlasništvo Općine Brela i dijele se na: javne zelene površine, javno prometne površine, pješačke staze, pješačke zone, trgovi, parkovi, dječja igrališta, ogradni zidovi i fasade zgrada koje graniče s javnom površinom.

Članak 17.

»Porez na korištenje javnih površina utvrđuje se

– za korištenje javnih površina za postavljanje klupa, stolova i stolica (tzv. Štekati) radi pružanja ugostiteljskih usluga plaća se prema zauzetoj površini po četvornom metru godišnje i to:

za područje naselja Brela

– od hotela »Berulia« do »list kamena« 400 kuna

– od »list kamena« do »Jakiruše« 200 kuna

za područje Kričak i naselje Brela Gornja 100 kuna

– za korištenje javnih površina radi postavljanja kioska, štanda, šanka ili kućice otvorenog tipa plaća se porez za sezonsko (1. travanj – 30. listopad) korištenje u iznosu od 15.000 kuna

– za korištenje javnih površina radi postavljanja tezge za prodaju voća i povrća plaća se porez na sezonsko (1. travanj – 30. listopad) korištenje u iznosu od 15.000 kuna

– za korištenje javnih površina za postavljanje aparata za sladoled, aparata za sok i aparata za tople napitke plaća se porez na sezonsko (1. travanj – 30. listopad) korištenje u iznosu od 2.000 kuna po aparatu

– za korištenje javnih površina za postavljanje škrinje za sladoled plaća se porez na sezonsko (1. travanj – 30. listopad) korištenje u iznosu od 6.000 kuna po aparatu

– za korištenje javnih površina za postavljanje rashladnog pulta za sladoled i piće plaća se porez na sezonsko (1. travanj – 30. listopad) korištenje u iznosu od 8.000 kuna

– za korištenje javnih površina za postavljanje rashladnog uređaja za piće u originalnom pakiranju plaća se porez na sezonsko (1. travanj – 30. listopad) korištenje u iznosu od 6.000 kuna

– za korištenje javnih površina za postavljanje aparata za pečenje palačinki plaća se porez na sezonsko (1. travanj – 30. listopad) korištenje u iznosu od 10.000 kuna po aparatu

– za korištenje javnih površina za postavljanje aparata za kompjutersku izradu razglednica plaća se porez na sezonsko (1. travanj – 30. listopad) korištenje u iznosu od 2.000 kuna po aparatu

– za korištenje javnih površina radi obavljanja djelatnosti crtanja portreta i izrade umjetničkih slika plaća se porez na sezonsko (1. travanj – 30. listopad) korištenje u iznosu od 7.000 kuna

– za korištenje javnih površina radi obavljanja djelatnosti body painting plaća se porez na sezonsko (1. travanj – 30. listopad) korištenje u iznosu od 2.000 kuna

– za korištenje javnih površina radi obavljanja djelatnosti prodaje karata za izlete plaća se porez na sezonsko (1. travanj – 30. listopad) korištenje u iznosu od 4.600 kuna

– za korištenje javnih površina radi postavljanja reklame za određene proizvode ili usluge plaća se prema zauzetoj površini po četvornom metru godišnje u iznosu od 1000,00 kuna

– za korištenje javnih površina radi postavljanja naprava za zabavu malodobne djece plaća se prema zauzetoj površini po četvornom metru godišnje i to:

– do 5 m2 2.000 kuna

– od 5 m2 do 15 m2 5.000 kuna

– od 15 m2 do 40 m2 10.000 kuna

– više od 40 m2 15.000 kuna

– za korištenje javnih površina radi iznajmljivanja bicikla, motocikla, mopeda i skutera plaća se porez na sezonsko (1. travanj – 30. listopad) korištenje

– za iznajmljivanje bicikla 380 kuna po komadu

– za iznajmljivanje motocikla, mopeda
i skutera 600 kuna po komadu

– za izdavanje suglasnosti za prodaju sladoleda, voća i povrća na privatnim parcelama plaća se porez na sezonsko (1. travanj – 30. listopad) korištenje u iznosu od 2.000 kuna

– za izdavanje suglasnosti za prodaju platičnih proizvoda i rekvizita za plažu na privatnim parcelama plaća se porez na sezonsko (1. travanj – 30. listopad) korištenje u iznosu od 4.000 kuna

– za korištenje javnih površina radi obavljanja djelatnosti prodaje raznih predmeta s dnevnom naplatom (knjiga, umjetničkih slika, suvenira, bižuterije i sl.) plaća se porez za svaki započeti dan u iznosu od 100 kuna

Za korištenje javnih površina od »kamena Brela« do »Jakiruše«, a u svrhu obavljanja gore navedenih djelatnosti odobrava se popust od 50%.

Za korištenje javnih površina za područje Kričak i naselje Brela Gornja, a u svrhu obavljanja gore navedenih djelatnosti odobrava se popust od 75%.

Visinu poreza na korištenje javnih površina u slučajevima koji nisu predviđeni ovom odlukom (posebne manifestacije i sl.) odredit će Općinsko vijeće posebnom odlukom.

Visina poreza utvrđena za korištenje javnih površina, a koje se daju na korištenje putem natječaja, smatraju se početnom cijenom.

III. ZAJEDNIČKE ODREDBE

Članak 18.

Poslove u svezi s utvrđivanjem i naplatom poreza iz članka 2. točka 1. i 2. tj. prireza poreza na dohodak i poreza na potrošnju, obavljat će Ministarstvo financija, Porezna uprava – područni ured Split, Ispostava Makarska, a poslove u svezi s utvrđivanjem i naplatom ostalih poreza obavljat će Jedinstveni upravni odjel općine Brela.

U svezi s razrezom, naplatom, žalbom, obnovom postupaka, zastarom i drugim postupovnim odredbama pri plaćanju općinskih poreza na odgovarajući način se primjenjuju odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 19.

Stupanjem na snagu ove Odluke prestaje važiti Odluka o porezima Općine Brela (Glasnik – službeno glasilo Općine Brela br. 1/04).

Ova Odluka stupa na snagu osmog dana od dana objave u Glasniku – službenom glasilu Općine Brela.

Klasa: 021-01/10-01/63

Urbroj: 2147/03-01-10-01

Brela, 11. veljače 2010.

Predsjednik
Ivica Ribičić, v. r.

Odluka, NN 27/2010-663